tšona. Tšona ditiragalo tšeo o di ngwala ka mokgwa wa go hlohla mmadi ka gore o tliša Motse wa Gauteng ke wo mogolo kudu. Go nyakana le kwefa ka gare ga wona go no etša go nyakana le sente ye e tsupegilego ka gare ga lešukuhledi ka nokeng. Go ba kaone ge e le gore go na le yo a tsebago ka ga yena. Moo gona maphodisa a ka kgona go khukhunetša mogononelwa a sa itebetše gomme ba mo phothoma. Ntle le moo molato o ka ba wa tswalelwa moobi wa ona go sa tsebje gore o gokae. Ke ba bantši ba ba thomilego bokwefa e sa le ba baswa gomme ba se ba kago ba swarwa, ba lamolelwa ke ge ba tšofetše ba se sa kgona go senya. Theledi le yena o ile a timelela bjalo ka sekesepense ka mabjanyeng. Mmagauta o be a gobetše kudu, a bakwa le badimo. Kgobalo e gakaditšwe ke lebaka la gore o be a le mmeleng, e le mogolelwa yo a bego a batametše dikgwedi tše nne. O be a beilwe ka phapošeng ya ba go lwala kudu.